Rådets holdning med henblik på vedtagelse af Europa-Parlamentets og Rådets forordning om programmet for et digitalt Europa for perioden 2021-2027

2018/0227 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om programmet for et digitalt Europa for perioden 2021-2027

(EØS-relevant tekst)

1.Baggrund

Forslag fremsendt til Europa-Parlamentet og Rådet (dokument COM(2018) 434 final — 2018/0227 COD): 6. juni 2018 Enighed i Rådet om en delvis generel indstilling opnået 29. november 2018 Dato for første trepartsmøde 13. februar 2019 Dato for den delvise foreløbige kompromisaftale (fælles forståelse), der blev godkendt af Coreper 13. marts 2019 Europa-Parlamentets førstebehandlingsholdning vedtaget (med indarbejdelse af den fælles forståelse) 17. april 2019 Dato for andet trepartsmøde (endelig) 14. december 2020 Politisk enighed i De Faste Repræsentanters Komité opnået 18. december 2020 Europa-Parlamentets ITRE-udvalgs afstemning om godkendelse af kompromisaftalen 14. januar 2021 Rådets førstebehandlingsholdning vedtaget 16. marts 2021

2.Formålet med Kommissionens forslag

Programmet for et digitalt Europa er en central del af Kommissionens omfattende reaktion på udfordringen med den digitale omstilling, som er en del af forslaget til en flerårig finansiel ramme (FFR) for 2021-2027.

Formålet med forslaget er at oprette et udgiftsinstrument til at maksimere fordelene ved den digitale omstilling for EU's borgere, virksomheder og offentlige forvaltninger, navnlig ved at styrke EU's digitale kapacitet på fem centrale områder (såkaldte "specifikke mål"): højtydende databehandling, kunstig intelligens, cybersikkerhed og tillid, højtudviklede IT-færdigheder og udrulning samt bedste brug af den digitale kapacitet og interoperabilitet.

Programmet for et digitalt Europa er et investeringsprogram med fokus på at opbygge EU's strategiske digitale kapacitet og på at lette en vid udbredelsen af digitale teknologier til brug for Europas borgere og virksomheder. Det vedrører Unionens centrale prioriteter, navnlig den grønne og den digitale omstilling og det indre markeds modstandsdygtighed. Programmet vil være koncentreret om områder, hvor ingen medlemsstat alene kan sikre det fornødne niveau af digital succes. Der vil også blive sat fokus på de områder, hvor de offentlige udgifter har størst effekt. Den aftalte samlede finansieringsramme er på 7,59 mia. EUR (i løbende priser).

3.Bemærkninger til Rådets holdning

Rådets holdning afspejler fuldt ud den aftale, der blev opnået enighed om på trilogerne. I forhold til Kommissionens forslag omfatter de vigtigste ændringer:

–Beskyttelse af Unionens finansielle interesser. En betragtning med en henvisning til den generelle ordning med konditionalitet til beskyttelse af Unionens budget mod tilsidesættelser af retsstatsprincippet, som påvirker dens forsvarlige økonomiske forvaltning eller beskyttelsen af Unionens finansielle interesser, blev tilpasset mekanismens aftalte ordlyd. Kommissionen støttede denne tilpasning.

–Tilpasning af programmet for et digitalt Europa til varigheden af FFR for 2021-2027. Kommissionen støttede målet om at sikre kontinuitet i tilfælde af forsinkelser i overgangen til den fremtidige flerårige finansielle ramme uden at de vedtagne bestemmelser kan fortolkes som en automatisk forlængelse af programmet.

–Bestemmelse om tilbagevirkende kraft. Der blev tilføjet bestemmelser om tilbagevirkende kraft for at sikre kontinuitet med hensyn til at yde støtte til eksisterende foranstaltninger, der i øjeblikket støttes under Connecting Europe-faciliteten, og programmer inden for interoperabilitetsløsninger for offentlige forvaltninger, virksomheder og borgere (ISA2) og for at gøre det muligt at gennemføre dem fra begyndelsen af FFR for 2021-2027. Kommissionen støttede denne tilføjelse.

–Klima. Henvisningen til FFR's samlede klimaudgiftsmål blev ajourført fra 25 % til 30 %. Biodiversitetsmålet. Indholdet af standardbetragtningen om biodiversitet, navnlig hvad angår bidraget til målet for biodiversitetsudgifter, blev tilføjet i betragtningen om klimamålet. Kommissionen godkendte ajourføringen af klimamålet og tilføjelsen af biodiversitetsmålet.

–Budgetfordelingen på de specifikke mål og finansieringsrammen for interoperabilitet. De beløb, der blev afsat til specifikke mål, blev reduceret proportionalt for at afspejle vægtningen og balanceringen i det oprindelige forslag (lineær nedskæring/pro rata-nedskæring i alle de specifikke mål), samtidig med at finansieringsrammen for interoperabilitet beskyttes. Kommissionen støttede bevarelsen af vægtningen og balanceringen i det oprindelige forslag.

–Horisontal tilpasning af bestemmelserne vedrørende tilbageførsel af uudnyttede midler, der i første omgang er blevet overført til programmet for et digitalt Europa fra midler under delt forvaltning. Der blev indført bestemmelser vedrørende tilbageførsel af uudnyttede midler, der i første omgang er blevet overført til programmet for et digitalt Europa fra midler under delt forvaltning, hvilket afspejler tilgangen i Horisont Europa. Den 8. marts 2019 fremsatte Kommissionen en erklæring, hvori den gjorde indsigelse mod bestemmelserne om overførsel af midler (artikel 9, stk. 5) og samfinansiering.

–Vedtagelse af arbejdsprogrammer. Alle parter var enige om, at arbejdsprogrammerne skulle vedtages i form af gennemførelsesretsakter med anvendelse af undersøgelsesproceduren (udvalgsproceduren). Der blev også opnået enighed om anvendelsen af delegerede retsakter til ændring af bilag 1.